I en melding på klubbens hjemmeside skriver Real Sociedad at Ødegaard sliter med et blåmerke/sår med ødem i hælbeinet i den høyre foten, en skade som trolig har kommet etter en kraftig smell mot beinet. Dette har ført til at nordmannen har måttet trene alternativt med fysioterapeut den siste tiden.

– Når han kommer tilbake til normal aktivitet, er avhengig av utviklingen i prosessen, skriver klubben, og legger til at den medisinske informasjonen legges ut i samtykke med Ødegaard.

Spilte kamp etter å ha skadet seg

Ødegaard må trene alternativt fremover. Foto: ANDER GILLENEA / AFP / ANDER GILLENEA / AFP

Real Sociedad har kamp mot Granada søndag kveld, men klubben skriver ikke noe om hvorvidt Ødegaard må stå over den.

Den spanske avisen El Diaro Vasco melder imidlertid at nordmannen ikke er med i kamptroppen.

Det var i kampen mot Celta Vigo 27. oktober skaden oppsto. Ødegaard spilte kamp igjen tre dager etter det, så trolig har skaden forverret seg i mellomtiden.

Dårlig nytt for klubben

Skaden er neppe av den veldig langvarige sorten, og klubben skriver at Ødegaard har begynt med egentrening igjen. Han skal også fortsette trening med fysioterapeut.

Det er uansett dårlig nytt for Real Sociedad, for Ødegaard har vært en av klubbens beste spillere denne høsten.

Han har scoret to mål og hatt tre målgivende pasninger så langt for laget, som ligger på en sjetteplass i den spanske ligaen. Nylig ble han kåret til månedens spiller i La Liga, som den første nordmannen noensinne.

Det norske fotballandslaget skal ha samling om halvannen uke, og spiller først EM-kvalifiseringskamp mot Færøyene 15. november hjemme på Ullevaal, og deretter borte mot Malta 18. november.

Landslagstrener Lars Lagerbäck tar ut troppen til disse kampene førstkommende tirsdag.